**2021 թվականի հունվար-օգոստոս ամիսներին ՀՀ պետական բյուջեի**

**կատարման ամփոփ բնութագիրը**

2021 թվականի հունվար-օգոստոս ամիսներին ՀՀ պետական բյուջեի եկամուտները կազմել են 1040.6 մլրդ դրամ, ծախսերը` 1184.1 մլրդ դրամ, պակասուրդը՝ շուրջ 143.5 մլրդ դրամ: Բյուջեի եկամուտների, ծախսերի և պակասուրդի կատարողականներն իննամսյա ճշտված ծրագրային ցուցանիշների համեմատ կազմել են համապատասխանաբար 90.4%, 79.4% և 42.2%: Եկամուտների, ծախսերի և պակասուրդի տարեկան ճշտված ծրագրով սահմանված ցուցանիշները կատարվել են համապատասխանաբար 64.3%-ով, 60.8%-ով և 43.6%-ով: Նշենք, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական կատարումը: «Հայաստանի Հանրապետության 2021 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի և «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության որոշման 1-ին կետի 11-րդ ենթակետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

*ՀՀ պետական բյուջեի եկամուտները*

2020 թվականի հունվար-օգոստոս ամիսների համեմատ պետական բյուջեի եկամուտներն աճել են 11%‑ով կամ 103.3 մլրդ դրամով, որը հիմնականում պայմանավորված է հարկային եկամուտների աճով:

Պետական բյուջեի եկամուտների 94.5%-ը ձևավորվել է հարկային եկամուտների և պետական տուրքերի, 0.5%-ը` պաշտոնական դրամաշնորհների, 5%-ը` այլ եկամուտների հաշվին:

2021 թվականի հունվար-օգոստոս ամիսներին ՀՀ պետական բյուջե են մուտքագրվել շուրջ 983.9 մլրդ դրամ հարկային եկամուտներ և պետական տուրքեր, որոնք կազմել են իննամսյա ծրագրային ցուցանիշի 90.1%-ը: 2020 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 10.9%‑ով կամ 96.4 մլրդ դրամով, որը հիմնականում պայմանավորված է ավելացված արժեքի հարկի, մաքսատուրքի, այլ հարկերի, սոցիալական վճարի, ինչպես նաև շահութահարկի գծով մուտքերի աճով:

Հաշվետու ժամանակահատվածի հարկային եկամուտների և պետական տուրքերի 33.7%‑ն ապահովվել է ավելացված արժեքի հարկի հաշվին: Այն կազմել է 331.8 մլրդ դրամ, որից 200.4 մլրդ դրամը ստացվել է ՀՀ ներմուծվող ապրանքների, 131.4 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 200.4 մլրդ դրամ գումարից 83.3 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: Նախորդ տարվա նույն ժամանակահատվածի համեմատ ավելացված արժեքի հարկի մուտքերն աճել են 12.7%-ով կամ 37.4 մլրդ դրամով: Աճը պայմանավորված է ինչպես ՀՀ ներմուծվող ապրանքներից, այնպես էլ ՀՀ‑ում արտադրվող ապրանքների ու ծառայությունների շրջանառությունից ստացված մուտքերի աճով: Մասնավորապես՝ 15.3% (26.5 մլրդ դրամ) աճ է գրանցվել ներմուծումից, այդ թվում՝ 22.7% (15.4 մլրդ դրամ) աճ՝ Եվրասիական տնտեսական միության անդամ պետություններից ապրանքների ներմուծումից ստացված մուտքերի գծով: 9%-ով (10.9 մլրդ դրամով) աճել են ՀՀ‑ում արտադրվող ապրանքների ու ծառայությունների շրջանառությունից ստացված ավելացված արժեքի հարկի գծով մուտքերը:

2021 թվականի հունվար-օգոստոս ամիսներին պետական բյուջե մուտքագրված հարկային եկամուտների ու պետական տուրքերի 6.6%-ն ապահովվել է ակցիզային հարկի հաշվին` կազմելով 64.8 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է ավելի քան 32.8 մլրդ դրամ, ներմուծվող ենթաակցիզային ապրանքների հարկումից՝ 31.9 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերը նվազել են 11.8%-ով կամ 8.6 մլրդ դրամով՝ հիմնականում պայմանավորված հանրապետությունում արտադրվող ենթաակցիզային ապրանքների գծով մուտքերի 17.2% (6.8 մլրդ դրամ) նվազմամբ: Նախորդ տարվա նույն ժամանակահատվածի համեմատ ներմուծվող ենթաակցիզային ապրանքների գծով մուտքերը ևս նվազել են՝ 5.3%‑ով կամ 1.8 մլրդ դրամով:

2021 թվականի հունվար-օգոստոս ամիսներին պետական բյուջեի հարկային եկամուտների ու պետական տուրքերի 11.6%-ն ապահովվել է շահութահարկի հաշվին` կազմելով 114.3 մլրդ դրամ և 11%-ով կամ 11.4 մլրդ դրամով գերազանցելով նախորդ տարվա նույն ժամանակահատվածի ցուցանիշը:

Պետական բյուջեի հարկային եկամուտների ու պետական տուրքերի 5.7%-ն ապահովվել է մաքսատուրքի հաշվին` կազմելով 55.7 մլրդ դրամ: 2020 թվականի հունվար-օգոստոս ամիսների համեմատ մաքսատուրքի մուտքերն աճել են 36.7%-ով կամ շուրջ 15 մլրդ դրամով:

2021 թվականի հունվար-օգոստոս ամիսներին ՀՀ պետական բյուջե է մուտքագրվել 281.5 մլրդ դրամ եկամտային հարկ՝ ապահովելով հարկային եկամուտների և պետական տուրքերի 28.6%‑ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 2.5%-ով կամ ավելի քան 6.9 մլրդ դրամով:

Ավելի քան 22.2 մլրդ դրամ են կազմել շրջանառության հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 2.3%‑ը: Նախորդ տարվա նույն ժամանակահատվածի համեմատ շրջանառության հարկի մուտքերն աճել են 14.1%-ով կամ 2.8 մլրդ դրամով:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել շուրջ 28 մլրդ դրամ սոցիալական վճար` ապահովելով հարկային եկամուտների և պետական տուրքերի 2.8%-ը և 87.2%-ով կամ 13 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխություններով, որոնց համաձայն 2021 թվականի հունվարի 1-ից սոցիալական վճարի անհատի մասնաբաժնում՝ հաշվարկված աշխատավարձի նկատմամբ, պետության մասնակցությունը նվազել է մեկ տոկոսային կետով՝ կազմելով 6.5%, իսկ աշխատողի մասնակցությունը նույնքան ավելացել է՝ կազմելով 3.5%: Բացի այդ, բարձրացվել է անձի ամսական համախառն եկամտի առավելագույն չափը՝ նախկին 500 հազար դրամի փոխարեն սահմանվելով 1,020 հազար դրամ՝ նվազագույն աշխատավարձի 15-ապատիկը, իսկ տարեկան համախառն եկամուտը՝ 12,240 հազար դրամ կամ նվազագույն աշխատավարձի 180-ապատիկը:

2021 թվականի հունվար-օգոստոս ամիսներին բնապահպանական հարկի և բնօգտագործման վճարների գծով եկամուտները կազմել են 36.2 մլրդ դրամ՝ ապահովելով պետական բյուջեի հարկային եկամուտների և պետական տուրքերի 3.7%‑ը: Նախորդ տարվա նույն ժամանակահատվածի համեմատ նշված մուտքերն աճել են 16.4%-ով կամ շուրջ 5.1 մլրդ դրամով՝ հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որոնք կազմել են 30.2 մլրդ դրամ՝ 22.2%-ով (5.5 մլրդ դրամով) գերազանցելով նախորդ տարվա նույն ժամանակահատվածի փաստացի ցուցանիշը: Միևնույն ժամանակ, ՀՀ ներմուծվող շրջակա միջավայրին վնաս պատճառող ապրանքների համար մուտքերի գծով արձանագրվել է անկում՝ 29.9%-ով (785.9 մլն դրամով):

Հաշվետու ժամանակահատվածում պետական բյուջեի հարկերի և տուրքերի 3%-ը ձևավորվել է այլ հարկերի հաշվին՝ կազմելով 29.2 մլրդ դրամ: Մասնավորապես` 18.9 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 4.9 մլրդ դրամ՝ ռադիոհաճախականության օգտագործման պարտադիր վճարները, 2.4 մլրդ դրամ՝ ճանապարհային հարկը, 1.6 մլրդ դրամ` հարկային օրենսդրության խախտման համար սահմանված տուգանքները, 757.9 մլն դրամ՝ ԵՏՄ անդամ չհանդիսացող պետություններից ՀՀ տարածք ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 639.4 մլն դրամ՝ հանրային ծառայությունների կարգավորման պարտադիր վճարները: Նախորդ տարվա նույն ժամանակահատվածի համեմատ այլ հարկերի փաստացի ցուցանիշն աճել է 80.9%-ով կամ 13.1 մլրդ դրամով: Աճն արձանագրվել է հիմնականում դրոշմանիշային վճարների գծով՝ պայմանավորված 2021 թվականի հունվարի 1-ից «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքում կատարված փոփոխությունների համաձայն դրոշմանիշային վճարների դրույքաչափերի բարձրացմամբ:

Հաշվետու ժամանակահատվածում հարկերի անցումային գերավճարից մարված հարկային պարտավորությունների գումարը կազմել է 4.1 մլրդ դրամ` նախորդ տարվա 235.3 մլն դրամի դիմաց:

2021 թվականի հունվար-օգոստոս ամիսներին պետական բյուջե են մուտքագրվել 24.2 մլրդ դրամ պետական տուրքեր` կազմելով իննամսյա ծրագրի 75.4%-ը: Մուտքերի հիմնական մասը ստացվել է օրենքով սահմանված այլ ծառայությունների և գործողությունների, լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու, պետական գրանցման և հյուպատոսական ծառայությունների կամ գործողությունների համար, որոնք կազմել են համապատասխանաբար 9.3 մլրդ դրամ, 6.1 մլրդ դրամ, 3.3 մլրդ դրամ և 2.2 մլրդ դրամ կամ իննամսյա ճշտված ծրագրային ցուցանիշների համապատասխանաբար 66.5%-ը, 71.3%-ը, 73.2%-ը և 160.5%‑ը: Նախորդ տարվա հունվար-օգոստոս ամիսների համեմատ պետական տուրքի գծով մուտքերն աճել են 21.3%‑ով կամ 4.3 մլրդ դրամով: Աճը հիմնականում ձևավորվել է օրենքով սահմանված այլ ծառայությունների և գործողությունների, հյուպատոսական ծառայությունների կամ գործողությունների և ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի համապատասխանաբար 33.2% (2.3 մլրդ դրամ), 103.2% (1.1 մլրդ դրամ) և 82.4% (668.2 մլն դրամ) աճի և լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի 9.9% (663.7 մլն դրամ) նվազման արդյունքում: Վերջինս հիմնականում պայմանավորված է վիճակախաղերի, շահումներով խաղերի ու մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում լիցենզիաներ տալու համար գանձվող տուրքերի նվազմամբ, որոնք կազմել են շուրջ 1.1 մլրդ դրամ՝ 48.2%-ով (1 մլրդ դրամով) զիջելով նախորդ տարվա նույն ժամանակահատվածի փաստացի ցուցանիշը: Նախորդ տարվա հունվար-օգոստոս ամիսների համեմատ զգալի աճ է արձանագրվել նաև պետական գրանցման և դատարան տրվող հայցադիմումների, դիմումների, դատարանի դատական ակտերի դեմ վերաքննիչ ու վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու համար գանձվող տուրքերի գծով, որոնք համապատասխանաբար 15.2%‑ով (434.7 մլն դրամով) և 27.1%-ով (340.7 մլն դրամով) գերազանցել են նախորդ տարվա նույն ժամանակահատվածի ցուցանիշները:

2021 թվականի հունվար-օգոստոս ամիսների ընթացքում ստացվել են շուրջ 5.1 մլրդ դրամ պաշտոնական դրամաշնորհներ՝ կազմելով իննամսյա ծրագրով նախատեսված մուտքերի 26%-ը: Միջոցները տրամադրվել են նպատակային ծրագրերի շրջանակներում, և վերջիններիս կատարման աստիճանով պայմանավորված՝ կազմել են ինն ամիսների համար ծրագրված մուտքերի 32.3%-ը: Չեն ստացվել դեռևս առաջին եռամսյակում նախատեսված՝ Հայաստանում կորոնավիրուսային վարակի (COVID-19) կանխարգելման նպատակով Հայաստանի կառավարությանը Եվրամիության կողմից բյուջետային աջակցության համաձայնագրով նախատեսված 3.8 մլրդ դրամի (6 մլն եվրո) միջոցները: Նշված համաձայնագրով նախատեսված 30 մլն եվրոյից 24 մլն եվրոն հատկացվել էր 2020 թվականին, իսկ 6 մլն եվրոն նախատեսվում է հատկացնել 2021 թվականին: Հաշվետու ժամանակահատվածում պետական բյուջե մուտքագրված պաշտոնական դրամաշնորհները 40.7%-ով կամ 1.5 մլրդ դրամով գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում ՀՀ պետական բյուջեի այլ եկամուտները կազմել են շուրջ 51.7 մլրդ դրամ՝ 33.9%-ով (13.1 մլրդ դրամով) գերազանցելով իննամսյա ծրագրային ցուցանիշը և 11.8%-ով (5.5 մլրդ դրամով)՝ նախորդ տարվա նույն ժամանակահատվածի ցուցանիշը: Մուտքերի ծրագրի գերազանցումը, ինչպես նաև նախորդ տարվա համեմատ աճը հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարներով, ապրանքների մատակարարումից ու ծառայությունների մատուցումից և իրավախախտումների համար կիրառվող պատժամիջոցներից ստացված եկամուտներով:

2021 թվականին ՀՀ կադաստրի կոմիտեի նախորդ տարվա ծախսերի նկատմամբ եկամուտների գերազանցումից մուտքեր չեն ստացվել՝ համապատասխան արտաբյուջետային հաշիվը փակելու հետ կապված: Արդյունքում 2020 թվականից ՀՀ կադաստրի կոմիտեի կողմից գույքի նկատմամբ իրավունքների պետական գրանցում, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծառայությունների մատուցման դիմաց ստացվող եկամուտները մուտքագրվում են պետական բյուջե և համապատասխան ծախսերը, անկախ տվյալ եկամուտների հավաքման աստիճանից, կատարվում են պետական բյուջեից։ Նշենք, որ 2020 թվականի հունվար-օգոստոս ժամանակահատվածում ՀՀ կադաստրի կոմիտեի 2019 թվականի ծախսերի նկատմամբ եկամուտների գերազանցումից պետական բյուջե էր փոխանցվել ավելի քան 1.3 մլրդ դրամ:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել է շուրջ 18.1 մլրդ դրամ՝ 120.4%-ով (9.9 մլրդ դրամով) գերազանցելով ինն ամսվա ծրագիրը և 59.5%-ով (6.7 մլրդ դրամով)՝ նախորդ տարվա նույն ժամանակահատվածի ցուցանիշը:

Այլ եկամուտներից շուրջ 13.8 մլրդ դրամը ստացվել է ապրանքների մատակարարումից և ծառայությունների մատուցումից` 54.6%‑ով (4.9 մլրդ դրամով) գերազանցելով ինն ամիսների ծրագիրը, որը հիմնականում պայմանավորված է ՀՀ ոստիկանության կողմից ապահովված եկամուտների կատարողականով: Ապրանքների մատակարարումից և ծառայությունների մատուցումից եկամուտները 30%-ով (3.2 մլրդ դրամով) գերազանցել են նախորդ տարվա նույն ժամանակահատվածի ցուցանիշը՝ հիմնականում պայմանավորված ՀՀ ոստիկանության, ՀՀ արդարադատության նախարարության հարկադիր կատարումն ապահովող ծառայության և ՀՀ կադաստրի կոմիտեի կողմից մատուցվող ծառայությունների դիմաց ստացված մուտքերի աճով:

Պետական սեփականություն հանդիսացող գույքի վարձակալության դիմաց պետական բյուջե է մուտքագրվել 636.5 մլն դրամ՝ 2.4%-ով գերազանցելով ինն ամիսների համար ծրագրված մուտքերը և 2.7 անգամ (397.8 մլն դրամով)՝ նախորդ տարվա նույն ժամանակահատվածի ցուցանիշը: Մուտքերի աճը հիմնականում պայմանավորված է «Վեոլիա Ջուր» ՓԲԸ կողմից ՀՀ պետական բյուջե փոխանցված վարձակալական վճարների աճով, որոնք կազմել են 365.5 մլն դրամ՝ նախորդ տարվա 3.1 մլն դրամի դիմաց:

Իրավաբանական անձանց կապիտալում կատարված ներդրումներից հունվար-օգոստոս ամիսների ընթացքում ստացվել են շուրջ 288.5 մլն դրամ շահութաբաժիններ՝ կազմելով ինն ամիսների համար կանխատեսված մուտքերի 28.8%-ը և 85.5%‑ով (1.7 մլրդ դրամով) զիջելով նախորդ տարվա նույն ժամանակահատվածի ցուցանիշը: Վերջինս պայմանավորված է 2020 թվականին ՀՀ ՏԿԵՆ քաղաքացիական ավիացիայի կոմիտեի կառավարման ներքո գտնվող ընկերություններում պետական մասնակցության դիմաց ստացված շահութաբաժինների մուտքերով:

Պետության կողմից տրված վարկերի օգտագործման դիմաց հաշվետու ժամանակահատվածում ստացվել են 7.1 մլրդ դրամ տոկոսավճարներ, որոնք 69.4%-ով ապահովել են իննամսյա ծրագրային ցուցանիշը և 28%‑ով կամ 2.8 մլրդ դրամով զիջել նախորդ տարվա նույն ժամանակահատվածի ցուցանիշը: Մուտքերի կատարողականը, ինչպես նաև նախորդ տարվա համեմատ անկումը հիմնականում պայմանավորված է ռեզիդենտներին տրամադրված վարկերի օգտագործման տոկոսավճարներով: Մասնավորապես` ռեզիդենտներին տրամադրված վարկերի դիմաց ստացվել են 7 մլրդ դրամ տոկոսավճարներ, ոչ ռեզիդենտներին տրամադրված վարկերի օգտագործման դիմաց՝ 73.7 մլն դրամ տոկոսավճարներ, որոնք կազմել են իննամսյա ծրագրային ցուցանիշների համապատասխանաբար 69.2%-ը և 102.6%-ը՝ նախորդ տարվա նույն ժամանակահատվածի համեմատ նվազելով 28.1%-ով և 15.2%-ով:

Հաշվետու ժամանակահատվածում պետական բյուջե են մուտքագրվել 607.4 մլն դրամ այլ կատեգորիաներում չդասակարգված տրանսֆերտներ՝ 15.6%-ով գերազանցելով իննամսյա ծրագիրը: Միևնույն ժամանակ, նշված մուտքերը 56.3%-ով կամ 782.7 մլն դրամով զիջել են նախորդ տարվա նույն ժամանակահատվածի ցուցանիշը՝ պայմանավորված 2020 թվականի հունվար-օգոստոս ամիսներին ՀՀ կորոնավիրուսային վարակի (COVID-19) կանխարգելման, վերահսկման, բուժման և հաղթահարման ապահովման միջոցառումների ֆինանսավորման նպատակով ավելի քան 1.1 մլրդ դրամ միջոցների ստացմամբ:

2021 թվականի հունվար-օգոստոս ամիսների ընթացքում 10.2 մլրդ դրամ է ստացվել իրավախախտումների համար գործադիր, դատական մարմինների կողմից կիրառվող պատժամիջոցներից՝ 38%‑ով կամ 2.8 մլրդ դրամով գերազանցելով ինն ամիսների համար ծրագրված մուտքերը և 36.6%-ով կամ 2.7 մլրդ դրամով՝ նախորդ տարվա նույն ժամանակահատվածի ցուցանիշը, որը հիմնականում պայմանավորված է ճանապարհային երթևեկության կանոնները խախտելու համար ՀՀ ոստիկանության կողմից կիրառված պատժամիջոցների արդյունքում գանձված գումարների աճով:

Օրենքով և այլ իրավական ակտերով սահմանված այլ եկամուտների գծով հունվար-օգոստոս ամիսների ընթացքում պետական բյուջե է մուտքագրվել 996.6 մլն դրամ՝ կազմելով իննամսյա ծրագրի 58.2%-ը և 50.5%‑ով (1 մլրդ դրամով) զիջելով նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2021 թվականի հունվար-օգոստոս ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 10.4%-ով կամ 111.5 մլրդ դրամով՝ հիմնականում պայմանավորված նպաստների, ոչ ֆինանսական ակտիվների, դրամաշնորհների և պարտքի սպասարկման գծով ծախսերի աճով:

Ընթացիկ ծախսերը հաշվետու ժամանակահատվածում կազմել են 1080.5 մլրդ դրամ կամ իննամսյա ծրագրային ցուցանիշի 82.8%-ը: Նախորդ տարվա նույն ժամանակահատվածի համեմատ ընթացիկ ծախսերն աճել են 8.8%-ով կամ 87.3 մլրդ դրամով:

Հաշվետու ժամանակահատվածում 106.8 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է իննամսյա ծրագրի 83.1%‑ը և 0.8%-ով (839.3 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից օգտագործվել է իննամսյա ծրագրով նախատեսված միջոցների 69.9%‑ը՝ 101.7 մլրդ դրամ, որը նախորդ տարվա նույն ժամանակահատվածի համեմատ աճել է 2.8%-ով (2.8 մլրդ դրամով)` հիմնականում պայմանավորված պայմանագրային այլ ծառայությունների ձեռք բերման և շարունակական ծախսերի աճով:

Կառավարության պարտքի սպասարկմանը հաշվետու ժամանակահատվածում տրամադրվել է 104.2 մլրդ դրամ` կազմելով իննամսյա ծրագրի 77.3%-ը: Մասնավորապես` նշված գումարից 57.9 մլրդ դրամը տրամադրվել է ներքին, 46.3 մլրդ դրամն` արտաքին պարտքի սպասարկմանը, որոնք կազմել են իննամսյա ծրագրված ցուցանիշների համապատասխանաբար 85.6%-ը և 69%-ը: 2020 թվականի նույն ժամանակահատվածի համեմատ պարտքի սպասարկման ծախսերն աճել են 13.4%-ով (12.3 մլրդ դրամով)՝ պայմանավորված կառավարության պարտքի ծավալի և վերջինիս կառուցվածքում պետական գանձապետական պարտատոմսերի տեսակարար կշռի աճով: Ներքին տոկոսավճարների գծով արձանագրվել է 26.3% կամ 12 մլրդ դրամ աճ, իսկ արտաքին տոկոսավճարները նույն ժամանակահատվածում աճել են 0.6%-ով կամ 279.3 մլն դրամով:

2021 թվականի հունվար-օգոստոս ամիսներինՀՀ պետական բյուջեից տրամադրվել են 85.6 մլրդ դրամի սուբսիդիաներ` կազմելով ինն ամիսների ծրագրային ցուցանիշի 85.8%-ը: Հաշվետու ժամանակահատվածում պետական բյուջեից տրամադրված սուբսիդիաները 10.5%-ով (8.2 մլրդ դրամով) գերազանցել են նախորդ տարվա նույն ցուցանիշը, որը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման նպատակով տրամադրված վարկերի տոկոսադրույքների սուբսիդավորման, գյուղատնտեսական վարկերի տոկոսադրույքների սուբսիդավորման, գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման (կապված կորոնավիրուսի հետևանքով գյուղատնտեսական վարկերի պայմանների բարելավման հետ) և Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում տրամադրված սուբսիդիաների համապատասխանաբար 6.5 անգամ, 1.6 անգամ, 4.6 անգամ և 3.1 անգամ աճով:

Հաշվետու ժամանակահատվածում ՀՀ պետական բյուջեից տրամադրվել են 123 մլրդ դրամ դրամաշնորհներ՝ կազմելով իննամսյա ծրագրի 82.3%-ը, որից 120.8 մլրդ դրամը հատկացվել է պետական հատվածի այլ մակարդակներին, 2.2 մլրդ դրամը` միջազգային կազմակերպություններին: Մասնավորապես, համայնքների բյուջեներին համահարթեցման սկզբունքով տրամադրվել են 43 մլրդ դրամ դոտացիաներ՝ 88.9%-ով ապահովելով իննամսյա ծրագիրը և 16.7%‑ով (շուրջ 6.2 մլրդ դրամով) գերազանցելով նախորդ տարվա նույն ժամանակահատվածի ցուցանիշը: 69.6 մլրդ դրամ են կազմել այլ ընթացիկ դրամաշնորհները՝ ապահովելով իննամսյա ծրագրի 83.5% կատարողական և 17%-ով (10.1 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի 3 անգամ (11.7 մլրդ դրամ) աճով: Նախորդ տարվա նույն ժամանակահատվածի համեմատ պետական բյուջեից տրամադրված դրամաշնորհներն աճել են 12.6%‑ով կամ 13.7 մլրդ դրամով, որը հիմնականում պայմանավորված է զինծառայողների կյանքին կամ առողջությանը պատճառված վնասների հատուցման ծախսերի և համայնքներին համահարթեցման սկզբունքով տրամադրվող դոտացիաների գծով ծախսերի աճով:

2021 թվականի հունվար-օգոստոս ամիսներիպետական բյուջեի ընթացիկ ծախսերի 37.2%-ը` 401.6 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և կազմելով ինն ամիսների ծրագրված ցուցանիշի 88.5%-ը: Մասնավորապես` 237.4 մլրդ դրամ են կազմել կենսաթոշակները, 164.2 մլրդ դրամ` նպաստները: Նախորդ տարվա նույն ժամանակահատվածի համեմատ սոցիալական նպաստների և կենսաթոշակների գծով ծախսերն աճել են 10%‑ով կամ 36.6 մլրդ դրամով՝ պայմանավորված նպաստների գծով ծախսերի աճով: 2020 թվականի հունվար-օգոստոս ամիսների համեմատ նպաստների գծով ծախսերն աճել են 30.4%‑ով կամ 38.3 մլրդ դրամով, որը հիմնականում արձանագրվել է ռազմական դրությամբ պայմանավորված ծախսերի արդյունքում:

Հաշվետու ժամանակահատվածում պետական բյուջեի միջոցներից 157.6 մլրդ դրամ տրամադրվել է այլ ծախսերին` կազմելով իննամսյա ծրագրի 81.6%‑ը և 8.9%-ով (12.8 մլրդ դրամով) գերազանցելով նախորդ տարվա նույն ցուցանիշը:

Ոչ ֆինանսական ակտիվների հետ գործառնությունները 2021 թվականի հունվար-օգոստոս ամիսներին կազմել են 103.6 մլրդ դրամ կամ իննամսյա ծրագրային ցուցանիշի 55.7%‑ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշն աճել է 30.5%-ով (24.2 մլրդ դրամով), որը հիմնականում պայմանավորված է ոչ ֆինանսական ակտիվների գծով ծախսերի աճով: Ոչ ֆինանսական ակտիվների գծով ծախսերը կազմել են 104.5 մլրդ դրամ՝ ապահովելով իննամսյա ծրագրի համեմատաբար ցածր՝ 56.2% կատարողական: Վերջինս հիմնականում պայմանավորված է տրանսպորտի, պաշտպանության, հասարակական կարգի, անվտանգության և դատական գործունեության, կրթության ու ոռոգման ոլորտներում իրականացվող ծրագրերի կատարողականով: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են 29.8%-ով կամ 24 մլրդ դրամով, որը հիմնականում պայմանավորված է ՀՀ պաշտպանության նախարարության շենքային պայմանների բարելավման, ինչպես նաև ճանապարհային տրանսպորտի ոլորտում իրականացված կապիտալ ծախսերի աճով:

Ոչ ֆինանսական ակտիվների օտարումից հաշվետու ժամանակահատվածում ստացվել են 951 մլն դրամ մուտքեր՝ իննամսյա և տարեկան ծրագրերով նախատեսված 1.3 մլն դրամի և 2020 թվականի նույն ժամանակահատվածում ստացված 1.2 մլրդ դրամի դիմաց:

*ՀՀ պետական բյուջեի պակասուրդը*

2021 թվականի հունվար-օգոստոս ամիսների ընթացքում ՀՀ պետական բյուջեն կատարվել է շուրջ 143.5 մլրդ դրամ պակասուրդով՝ կազելով իննամսյա ծրագրի 42.2%-ը և 6.1%-ով (8.2 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Իննամսյա ծրագրված ցուցանիշի համեմատ պակասուրդի ցածր մակարդակը հիմնականում պայմանավորված է ծախսերի համեմատ եկամուտների առավել բարձր կատարողականով: Արդյունքում ֆինանսավորման ներքին աղբյուրներում գրանցվել է բյուջեի ազատ միջոցների՝ նախատեսվածից ավել աճ, որն իննամսյա ծրագրով նախատեսված 53.5 մլրդ դրամի փոխարեն կազմել է 222.8 մլրդ դրամ: Հաշվետու ժամանակահատվածում ֆինանսավորման ներքին աղբյուրները կազմել են ‑107.1 մլրդ դրամ, արտաքին աղբյուրները՝ 250.6 մլրդ դրամ՝ ինն ամիսների համար ծրագրված համապատասխանաբար 78.1 մլրդ դրամի և 262.3 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է շուրջ 132.9 մլրդ դրամով՝ 82%-ով ապահովելով իննամսյա ծրագիրը, որն ապահովվել է գանձապետական պարտատոմսերի տեղաբաշխումից զուտ մուտքերի հաշվին: 30.6 մլն դրամ տրամադրվել է մուրհակների մարմանը` իննամսյա ծրագրով նախատեսված 38.8 մլն դրամի դիմաց։

2021 թվականի հունվար-օգոստոս ամիսներին ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑240 մլրդ դրամ` ինն ամիսների համար ծրագրված -83.9 մլրդ դրամի դիմաց: Մասնավորապես՝ իննամսյա ծրագրով նախատեսվել է 46.8 մլրդ դրամ վարկերի տրամադրում ՀՀ ռեզիդենտներին, որից 16 մլրդ դրամը՝ արտաքին աջակցությամբ իրականացվող ծրագրերի շրջանակներում: Հունվար-օգոստոս ժամանակահատվածում տրամադրված վարկերի փաստացի ծավալը կազմել է 33.7 մլրդ դրամ, որից 25 մլրդ դրամը տրամադրվել է «Հայկական ատոմային էլեկտրակայան» ՓԲԸ-ին, շուրջ 5.8 մլրդ դրամը՝ Կորոնավիրուսի (COVID-19) տնտեսական հետևանքների չեզոքացման միջոցառումների, շուրջ 3 մլրդ դրամը՝ արտաքին աջակցությամբ իրականացվող ծրագրերի շրջանակներում: Մասնավորապես՝ 1.8 մլրդ դրամի ենթավարկեր են տրամադրվել Էլեկտրաէներգետիկ համակարգի զարգացման ծրագրի շրջանակներում, 732.4 մլն դրամ՝ Գյուղատնտեսության զարգացման միջազգային հիմնադրամի աջակցությամբ իրականացվող Ենթակառուցվածքների և գյուղական ֆինանսավորման աջակցության վարկային ծրագրի շրջանակներում, 369 մլն դրամ՝ ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման վարկային ծրագրի շրջանակներում և 49.7 մլն դրամ՝ Քաղաքային զարգացման ծրագրի շրջանակներում: Նախկինում պետական բյուջեից ռեզիդենտներին տրամադրված վարկերից վերադարձվել է 21.6 մլրդ դրամ՝ 101.1%-ով ապահովելով ինն ամիսների համար ծրագրված ցուցանիշը:

Հաշվետու ժամանակահատվածում 2 մլրդ դրամ են կազմել «Բարձրավոլտ էլեկտրական ցանցեր» ՓԲԸ-ի բաժնետոմսերի իրացումից մուտքերը, որոնք ամբողջությամբ ապահովել են տարեկան ծրագրված ցուցանիշը:

2021 թվականի հունվար-օգոստոս ամիսներին 5 մլրդ դրամ է տրամադրվել ՀՀ էկոնոմիկայի նախարարությանը՝ «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի բաժնետոմսերի և կապիտալում այլ մասնակցության ձեռքբերման նպատակով: Եվս 2 մլրդ դրամ տրամադրվել է ՀՀ տարածքային կառավարման և ենթակառուցվածքների նախարարությանը՝ «ՀՀ ատոմային էլեկտրակայան» ՓԲԸ-ի բաժնետոմսերի և կապիտալում այլ մասնակցության ձեռքբերման նպատակով: Բաժնետոմսերի նշված ձեռքբերումները նույնպես կատարվել են տարեկան ծրագրով նախատեսված ցուցանիշներին համապատասխան:

Հաշվետու ժամանակահատվածում ֆինանսավորման ներքին աղբյուրներում բյուջեի ազատ միջոցների աճը կազմել է 222.8 մլրդ դրամ՝ ինն ամիսների համար ծրագրված 53.5 մլրդ դրամի դիմաց:

2021 թվականի հունվար-օգոստոս ամիսներին ՀՀ պետական բյուջեի պակասուրդի արտաքին ֆինանսավորումը կազմել է 250.6 մլրդ դրամ՝ ապահովելով իննամսյա ծրագրի 95.5%‑ը: Արտաքին աղբյուրներում 336.9 մլրդ դրամ են կազմել փոխառու զուտ միջոցները՝ իննամսյա ծրագրով նախատեսված 354.3 մլրդ դրամի դիմաց: Մասնավորապես՝ եվրապարտատոմսերի թողարկումից հաշվետու ժամանակահատվածում պետական բյուջե է մուտքագրվել 378.7 մլրդ դրամ, որից 136.8 մլրդ դրամն ուղղվել է կայունացման դեպոզիտային հաշվի համալրմանը:

Արտաքին դոնորների աջակցությամբ իրականացվող նպատակային վարկային ծրագրերի շրջանակներում ստացվել են 37 մլրդ դրամ վարկային միջոցներ՝ կազմելով իննամսյա ծրագրի 54%-ը: Նշված գումարից 12.5 մլրդ դրամը ստացվել է Համաշխարհային բանկից, 9.9 մլրդ դրամը՝ Ասիական զարգացման բանկից, 2.8 մլրդ դրամը՝ Եվրոպական ներդրումային բանկից, 7.3 մլրդ դրամը՝ Գերմանիայի Վերականգնման վարկերի բանկից, 2.9 մլրդ դրամը՝ Եվրասիական զարգացման բանկից, 1.4 մլրդ դրամը՝ Վերակառուցման և զարգացման եվրոպական բանկից: 78.8 մլրդ դրամ ուղղվել է արտաքին վարկերի մարմանը՝ կազմելով իննամսյա ծրագրի 84.8%-ը: Նշված գումարից 50.6 մլրդ դրամն ուղղվել է միջազգային կազմակերպությունների, 27.5 մլրդ դրամը` օտարերկրյա պետությունների և 791.8 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑86.3 մլրդ դրամ` 93.8%-ով ապահովելով իննամսյա ծրագրով նախատեսված ցուցանիշը: Մասնավորապես՝ 79 մլրդ դրամ հատկացվել է Արցախի Հանրապետությանը` որպես միջպետական վարկ, որն 86.6%‑ով ապահովել է իննամսյա ծրագրային ցուցանիշը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 640.9 մլն դրամ կամ իննամսյա ծրագրային ցուցանիշի 101.7%-ը: Բաժնետոմսերի և կապիտալում այլ մասնակցության ձեռքբերման նպատակով 2021 թվականին նախատեսված ավելի քան 1.4 մլրդ դրամը գրեթե ամբողջությամբ օգտագործվել է: Հաշվետու ժամանակահատվածում արտաքին աղբյուրներից ստացված վարկային և դրամաշնորհային միջոցների մնացորդը հաշվետու ժամանակահատվածում ավելացել է շուրջ 6.5 մլրդ դրամով՝ նախատեսված 56.9 մլն դրամ օգտագործման դիմաց: